Avisand

Vi fant ut at kvinner med store bryster i snitt hadde en IQ som lå 10 poeng høyere enn kvinner med flatere bryster

Avisender (etter tysk Zeitungsente) er en folkelig betegnelse for falske nyhetsmeldinger eller oppdiktede historier på trykk i aviser. Ofte kan slike historier gå verden over på kort tid. En avisand starter gjerne som en fantestrek rettet mot en enkelt avis, hvoretter den kan fortsette i andre. Med moderne telegrambyrå kan en slik avisand spre seg så raskt at det er vanskelig å stanse den. I noen tilfeller vekkes gamle avisender til live via avisenes arkiver, og i noen tilfeller har aprilspøker blitt republisert på grunn av manglende merking.


== Etymologi ==

Det finnes flere teorier rundt opphavet til ordet «avisand»:

En utbredt påstand er at begrepet er fonetisk avledet av «N.T.», en forkortelse av det latinske non testatum, «ikke etterprøvd», et uttrykk som har vært brukt i noen engelskspråklige aviser om ubekreftede nyhetsmeldinger. Lest på tysk lyder denne forkortelsen som ordet Ente, altså «and».
En teori som kan spores tilbake til brødrene Grimm, er at dette er et uttrykk som stammer fra kirkereformatoren Martin Luther, som brukte begrepet «blå ender» som et bilde på vranglære.
Nok en forklaring som trekker Martin Luther inn i historien, har med adjektivet lügend («lyvende») å gjøre. Bøyningsformen lügenden skal ha gått veien om Lüg-enten (lyve-ender), for så å ha blitt kortet ned til Enten, altså ender. Ifølge Georg Büchmanns bok Bevingede ord stammer ordet fra en av Luthers prekener hvor han omtaler en av legendene om Frans av Assisi på denne måten. Lügente har i denne sammenhengen også blitt tolket som en forvanskning av ordet Legende.
Mer sannsynlig er det at det franske uttrykket donner des canards («gi ender») har blitt tatt opp i tysk språkbruk. I Frankrike brukes uttrykket om løgn og svindel, og henspiller på at ender er utroverdige snadredyr. Den dag i dag henviser tittelen på den satiriske avisen Le Canard enchaîné til denne sammenhengen.Den tyske avishistorikeren Martin Welke var lenge tilhenger av «N.T.-teorien», inntil han kom over en karikaturtegning fra 1849 med tittelen Der journalistische Eiertanz. Bildet viste en skandalejournalist med alle sine redskaper, og opp fra skuldervesken hans tittet to ender. «Når journalistikken har vært forbundet med disse fuglene så lenge», sier Welke, «betyr det at N.T.-historien bare er nok en avisand».Også den danske dikteren Christian Richardt (1831–1892) bruker ordet «avisand» i sitt humoristiske dikt Ved Indvielsen af Studenterforenings-Bygningen. (Den 17de April 1863.): «(…) Hist knejser Hvalvet, hvor de Ædende skal pejle Kysten af Slaraffenland, hvor stegte Duer komme flyvende,  mens en Avis-And kommer lyvende, (…)»


== Kjente større avisender ==

Nasjonalgalleriet selger kunstskatterDagbladet hadde i april 2005 en lederartikkel som i indignerte ordelag fortalte om salg av kunstskatter fra Nasjonalgalleriet. Dette var imidlertid en aprilspøk i Klassekampen. Dagen etter kom et dementi i en ny lederartikkel.
I seng med Robbie WilliamsPå slutten av 2004 ble det «avslørt» at Aylar Lie og Lene Alexandra Øien hadde tilbrakt en het natt med superstjernen Robbie Williams. Se og Hør fulgte opp med å selge fantestreken til The Sun for en halv million kroner. Williams avsluttet spøken offisielt da han tok et oppgjør med de to på NRK.
Menn får bedre helse ved å se på kvinnebrysterI 2003 skrev Aftenpostens journalist Anne Hafstad en stor artikkel hvor det ble påstått at menn får bedre helse av å se på kvinnebryster. Tyske forskere skulle ha påvist sammenhengen. Journalisten har tidligere vunnet den prestisjetunge Skup-prisen. Dagbladet meldte senere at en variant av historien var  publisert så tidlig som i 1997.

Store pupper gir høy IQI 2003 hadde TV 2 Nettavisen en artikkel om at store pupper gir høy IQ og refererte forsker Dr. Yvonne Rossdale. Denne personen finnes imidlertid ikke.
Hundegutten Andrej – oppfostret av hunderNettavisen var en av mange som i 2004 ble lurt av historien om syv år gamle Andrej. Han skulle være oppfostret av hunder, et slags moderne motstykke til Mowgli fra Jungelboken. Verdens Gang ble så fascinert av historien at de sendte en fotograf til Sibir.
Knutsen og Ludvigsen får en hit med «Yuba yuba»I 2001 gikk flere aviser på en spøk hvor den kjente norske duoen Knutsen & Ludvigsen hadde fått en hit i Asia. Slageren «Dum og Deilig» ble påstått å være innspilt under tittelen «Yuba Yuba».

Eminems dødsfallI 2000 ble rapperen Eminem «drept i en bilulykke». Noen hadde produsert en nettside med en adresse som til forveksling så ut som den kom fra CNN. Eminem levde i beste velgående mens Aftenposten.no, TV 2 Nettavisen og TV 2 Nyhetene ble de skadelidende.

PinnekjøttRundt juletider pleier det å meldt i Bergens Tidende og Bergensavisen at Bergen går tom for pinnekjøtt.
Det viser seg å være oppspinn, da det noen dager senere blir meldt om butikker som har pinnekjøtt for salg.

Kua som startet bybrannen i ChicagoDen store brannen i Chicago 1871 ble aldri oppklart, men det ble påstått at den hadde startet da en av Catherine O'Learys kuer hadde sparket over ende en fjøslykt under melking. I  1893 innrømmet Chicago Republican-reporteren Michael Ahern at han hadde kokt i hop kuhistorien for å lage en fargerik reportasje


== Se også ==
Fake news, nyheter som ikke kan bekreftes av fakta
Vandrehistorie, utrolig hverdagsfortelling som påstås å være sann
Agurknyheter, ubetydelige nyheter om sommeren


== Referanser ==


== Eksterne lenker ==
Nettavisen: Journalistenes største tabber Arkivert 10. juni 2007 hos Wayback Machine.
Search.atomz.com Arkivert 4. mars 2016 hos Wayback Machine., sn søkbar indeks for vandrehistorier og avisender (engelskspråklig).